UDHËZIM

Nr. 10, datë 31.3.2023

PëR DISA SHTESA DHE NDRYSHIME NË UDHËZIMIN NR. 14, DATË 27.5.2021, “PËR MËNYRËN E ORGANIZIMIT DHE VEPRIMTARISË SË INSTITUCIONEVE TË ARSIMIT DHE  FORMIMIT PROFESIONAL, SI DHE ASPEKTET E MENAXHIMIT TË BURIMEVE NJERËZORE, PËRBËRJES SË NJËSISË SË ZHVILLIMIT TË OFRUESVE TË ARSIMIT DHE FORMIMIT PROFESIONAL DHE ZHVILLIMIT TË VAZHDUAR PROFESIONAL TË PERSONELIT”

Në mbështetje të pikës 4, neni 102, të Kushtetutës së Republikës së Shqipërisë; të nenit 12, pika 4 ,dhe të nenit 15, pika 3, të ligjit nr. 15/2017, datë 16.2.2017, “Për arsimin dhe formimin profesional në Republikën e Shqipërisë”, 

UDHËZOJ:

Në udhëzimin nr. 14, datë 27.5.2021, “Për mënyrën e organizimit dhe veprimtarisë së institucioneve të arsimit dhe formimit profesional, si dhe aspektet e menaxhimit të burimeve njerëzore, përbërjes së njësisë së zhvillimit të ofruesve të arsimit dhe formimit profesional dhe zhvillimit të vazhduar profesional të personelit”, bëhen shtesat dhe ndryshimet, si më poshtë:

1. Në kreun XVI, neni 68, pas pikës 4, shtohet pika 5 me përmbajtjen si më poshtë: 
“5. Përgjegjësi i sektorit të Administrimit në Formimin Profesional

Përgjegjësi i Sektorit të Administrimit të Formimit Profesional përgjigjet për personelin mësimdhënës të formimit teoriko-praktik dhe kryen çdo detyrë që lidhet me funksionin e tij, si më poshtë:

i. Planifikon dhe organizon punën për mbikëqyrjen e zbatimit të procesit mësimor;

ii. Zbaton procesin e vlerësimit të performancës të stafit në varësi;

iii. Planifikon dhe organizon punën me përgjegjësin e sektorit të shërbimeve mbështetëse për shpërndarjen e bazës materiale të nevojshme për zbatimin e teorisë dhe praktikave profesionale në mjediset e ofruesit të formimit profesional; 
iv. Planifikon dhe organizon punën për mbikëqyrjen e realizimit të procesit të praktikave profesionale të kursantëve në biznes;

v. Monitoron procesin e frekuentimit të kursit nga kursantët, si dhe harton evidencat javore dhe mujore të frekuentimit për kurset profesionale;

vi. Planifikon dhe organizon punën për identifikimin dhe referimin e nevojave për zhvillimin e vazhduar profesional dhe kualifikimin e mësimdhënësve teoriko-praktik; 

vii. Planifikon dhe organizon punën për monitorimin e zbatimit të kurrikulës për lëndët dhe modulet e teorisë dhe praktikës profesionale, referon çështjet e zbatimit të kurrikulës për lëndët dhe modulet e teorisë dhe praktikës profesionale te drejtori i ofruesit të formimit profesional; 

viii. Monitoron gjatë gjithë vitit procesin e hedhjes në amzë të rezultateve të kursantëve;

ix. Planifikon dhe organizon punën për zhvillimin e aktiviteteve që lidhen me proceset e sigurimit të cilësisë së ofruesit të formimit profesional;

x. Raporton rregullisht te drejtori i ofruesit të formimit profesional për zbatimin e procesit të administrimit të formimit profesional;

xi. Administron regjistrat e kurseve në përdorim të përditshëm;

xii. Kryen çdo detyrë tjetër të ngarkuar nga drejtori i ofruesit të formimit profesional, në përputhje me legjislacionin e AFP-së dhe legjislacionin që rregullon marrëdhëniet e punës.”.
2. Në kreun XVII, neni 69, pika 2, shkronja “b” ndryshohet si më poshtë:

“b) të ketë jo më pak se 3 (tre) vjet përvojë pune në menaxhim në sistemin e AFP-së ose fusha në përputhje me kualifikimet profesionale të ofruesit të AFP-së;”.
3. Në kreun XVII, neni 70, pika 7, shfuqizohet.

4. Në kreun XVII, në nenin 71, bëhen ndryshimet si më poshtë:
a) Pika 3 ndryshohet, si më poshtë:
“3. Shpallja përmban kriteret e përgjithshme dhe të posaçme për marrjen në punë të drejtorit të ofruesit publik të AFP-së, dokumentet që duhet të paraqiten dhe afatin e aplikimit, që është jo më pak se 5 ditë pune, në faqen zyrtare të AKPA-së.”.

b) Pika 4 ndryshohet, si më poshtë:

“4. Kandidatët kanë të drejtë të bëjnë ankimim, për rezultatin e pikëve pranë ofruesit të AFP-së, brenda 3 (tri) ditëve kalendarike nga data e marrjes së rezultateve të vlerësimit. Ankuesi merr përgjigje brenda 5 (pesë) ditëve pune nga data e depozitimit të ankesës.”.

5. Në kreun XVII, në nenin 75, pas pikës 3, shtohet pika 4, me përmbajtje, si më poshtë:
“4. Zëvendësimi i përkohshëm i drejtorit:

i. Kur drejtori i ofruesit të AFP-së, në përputhje me legjislacionin në fuqi, nuk e ushtron përkohësisht detyrën e tij, drejtori i përgjithshëm i AKPA-së, propozon zëvendësimin me një nëndrejtor të ofruesit të AFP-së ose një mësues/punonjës, në rastin kur nuk ka nëndrejtor, për drejtimin e përkohshëm të institucionit.

ii. Kur vendi i drejtorit të ofruesit të AFP-së, shpallet i lirë, drejtori i përgjithshëm i AKPA-së, propozon zëvendësimin me një nëndrejtor të ofruesit të AFP-së ose me një mësues/punonjës, në rastin kur nuk ka nëndrejtor, për drejtimin e përkohshëm të institucionit, deri në përfundim të procesit të konkurrimit, sipas afateve të përcaktuara në këtë udhëzimi.”.
6. Në kreun XVII, neni 78, pas pikës 7, shtohet pika 8 me përmbajtjen, si më poshtë:
“8. Kandidatët kanë të drejtë të bëjnë ankimim, për rezultatin e pikëve pranë ofruesit të AFP-së, brenda 3 (tri) ditëve kalendarike nga data e marrjes së rezultateve të vlerësimit. Ankuesi merr përgjigje brenda 5 (pesë) ditëve pune nga data e depozitimit të ankesës.”.
7. Në kreun XVII, neni 84, pika 1, pas shkronjës “e” shtohet shkronja “ë” me përmbajtje, si më poshtë: 

“ë) Në rastin kur bie numri i nxënësve të regjistruar, mbi të cilin bazohet përcaktimi i numrit të nëndrejtoreve në një ofrues publik i arsimit profesional, me qëllim rivlerësimin e dosjeve të të gjithë nëndrejtorëve, drejtori i ofruesit të AFP-së ngre komisionin përkatës sipas përcaktimeve të nenit 81 të këtij udhëzimi. Procedura e vlerësimit bëhen sipas përcaktimeve të nenit 82 të këtij udhëzimi.”.
8. Në kreun XXI, neni 108, pas pikës 8, shtohet pika 9, me përmbajtjen si më poshtë:

“9. Kandidatët kanë të drejtë të bëjnë ankimim, për rezultatin e pikëve pranë ofruesit të AFP-së, brenda 3 (tri) ditëve kalendarike nga data e marrjes së rezultateve të vlerësimit. Ankuesi merr përgjigje brenda 5 (pesë) ditëve pune nga data e depozitimit të ankesës.”.
9. Në kreun XXI, neni 111, bëhen ndryshimet si më poshtë:

a) Pika 1, shkronja “c” ndryshohet si më poshtë:

“1. c) “një mësimdhënës teoriko-praktik me përvojë të gjatë në ofruesin e AFP-së.”.
b) Pika 2, shkronja “d” ndryshohet si më poshtë:

“2. d) vëzhgon dy orë mësimore të aplikantit për mësues, dy seanca instruktimi të aplikantit për instruktor, nëpërmjet të paktën tre anëtarëve të komisionit të vlerësimit dhe çdo anëtar e vlerëson me pikët nga 1 në 10.”.

10. Në kreun XXI, në nenin 115, shtohen pikat 4 dhe 5 me përmbajtjen si më poshtë: 

“4. Kur në një nga ofruesit e AFP-së bie numri i ngarkesës mësimore për një profil/lëndë, drejtori i ofruesit të AFP-së krijon komisionin për shqyrtimin dhe vlerësimin e dosjeve të të gjithë mësuesve të atij profili/lënde.

5. Komisioni për shqyrtimin dhe vlerësimin e dosjeve:
a) Komisioni për shqyrtimin dhe vlerësimin e dosjeve përbëhet nga drejtori i ofruesit të AFP-së (kryetar), një mësues i ofruesit të AFP-së që vlerësohet për profesionalizëm dhe korrektësi në profesion (anëtar) dhe kryetari i këshillit të prindërve të ofruesit të AFP-së (anëtar).

b) Komisioni për shqyrtimin dhe vlerësimin e dosjeve në ofruesin e AFP-së, ka për detyrë të bëjë vetëm vlerësimin e dosjeve të mësuesve të profilit/lëndës, për të cilën bie numri i orëve sipas nenit 112 të këtij udhëzimi, dhe të publikojë në mjediset e institucionit rezultatet me ID-të përkatëse.

c) Mësuesve që rezultojnë pa ngarkesë mësimore dhe mbeten të pasistemuar, si pasojë e mungesës së vendeve të punës, u ndërpritet marrëdhënia e punës, duke u bazuar në procedurat e përcaktuara në Kodin e Punës.”.
11. Në kreun XXIII, neni 122, në pikën 4 togfjalëshi “përgjegjësin e sektorit të menaxhimit financiar dhe aseteve” zëvendësohet me togfjalëshin “përgjegjësin e sektorit financë-administrim”. 

12. Në nenin 122, shkronja “a” e pikës 4 ndryshon si më poshtë:

“a) Të ketë diplomë studimi të ciklit të dytë në shkencat ekonomike ose diplomë universitare të ekuivalentuar me të.”.
13. Në nenin 122, në shkronjën “b” të pikës 4, togfjalëshi “përvojë në pozicione të vlefshme” zëvendësohet me togfjalëshin “përvojë në profesion”.

Ky udhëzim hyn në fuqi pas botimit në Fletoren Zyrtare.

MINISTËR I FINANCAVE DHE EKONOMISË
Delina Ibrahimaj
